डा. निरंजन मोहनलाल व्यास ने अपनी पुस्तक के अंतिम तीन अध्यायों में न केवल कुछ विद्वानों के आध्यात्मिकता विषयक अभिप्राय प्रस्तुत किए हैं बल्कि आध्यात्मिकता से सम्बंधित अनेक प्रेरक सूक्तियां भी उद्धृत की हैं। इतना ही नहीं, उन्होंने एक बहुत मार्मिक कथा भी सुनाई है जो आध्यात्म पर अनुकूल टिप्पणी करती है। कुल मिलाकर डा. व्यास ने जीवन के हर क्षेत्र में आध्यात्म के समन्वयकारी प्रभाव और एकता की भावना को प्रेरित करने वाली उसकी शक्ति की विस्तार से व्याख्या की है। इस नितांत भौतिकवादी युग में इस प्रकार की पुस्तक के प्रणयन के लिए लेखक अभिनन्दन का पात्र है। अंत में मैं हर्षद दवे को भी बधाई देना चाहूँगा जिन्होंने इसका सुन्दर अनुवाद कर हिन्दी पाठकों को यह पुस्तक उपलब्ध कराई। अनुवाद इतना सार्थक और सफल है कि पाठक को लगता ही नहीं, वह एक अनुवादित पुस्तक पढ़ रहा है। उसे मूल का आस्वाद मिलता है।